AdBlue

AdBlue (DIN 70070 / AUS32) on ureasta ja kemiallisesti puhdistetusta vedestä tehtävän liuoksen kauppanimi. Liuoksen vahvuus on 32,5 %. Sitä käytetään dieselkäyttöisten ajoneuvojen pakokaasujen typen oksidien päästöjen alentamiseen. AUS32:ta luullaan usein virheellisesti polttoaineen lisäaineeksi, vaikka todellisuudessa aine ei missään vaiheessa ole tekemisissä polttoaineen kanssa. AdBlue jäätyy -11 C-asteessa.

AUS32 varastoidaan omaan säiliöönsä, josta sitä ruiskutetaan kuumien pakokaasujen joukkoon. Pakokaasujen lämmössä urea hajoaa ammoniakiksi ja hiilidioksidiksi (reaktio 1). Ammoniakki reagoi typen oksidien kanssa SCR-katalysaattorissa, jossa nämä pelkistyvät vaarattomaksi typpikaasuksi ja vesihöyryksi (reaktiot 2a ja 2b). Kyseistä pakokaasujen puhdistusmetodia kutsutaan lyhenteellä SCR (Selective Catalytic Reduction).

H2N-CO-NH2 + H2O → 2 NH3 + CO2(1)

4 NO + 4 NH3 + O2 → 4 N2 + 6 H2O(2a)

6 NO2 + 8 NH3 → 7 N2 + 12 H2O(2b)

AdBluen kulutus on 3–5 % dieselin kulutuksesta. SCR-järjestelmä mahdollistaa dieselmoottorien täyttää Euro IV ja Euro V –standardit typen oksidien osalta. Euro IV tuli voimaan 1. lokakuuta 2006. Euro V tuli voimaan lokakuussa 2008.

Eräät  autovalmistajat, kuten Mercedes-Benz, Volvo, DAF ja Iveco ovat yhteistyössä luoneet internetsivuston, jossa voi hakea lähimmän AdBluen täyttöaseman.

Lähteet 

Ympäristötekniikka
Polttoaineet
Seulonnan keskeiset artikkelit